Suma't al zero - Ajuntament de Vic

Taller de les receptes de l'àvia
2022-01-25 - 2022-03-29
Cuina de cullera: peus de porc a la cassola, cigrons amb bacallà…
S’acosta l’hivern i amb el fred ens venen de gust plats calents que ens reconforten com un bon guisat del mare o el que feien les nostres àvies.
La intenció d’aquest taller és recuperar aquelles receptes de tota la vida, elaborades amb productes de la terra i que demanen temps, paciència, amor i xup-xup. És un retorn a les receptes clàssiques de tota la vida, és un tornar a la cuina del passat adaptada al present perquè la cuina de l’àvia no caigui en l’oblit.
Més informació: https://centrescivics.vic.cat/esdeveniments/les-receptes-de-lavia/

Receptes amb ingredients d'estrella
2022-03-02 - 2022-03-30
Plats d’autor
Eduard Aliberch ens porta noves receptes amb ingredients estrella i de proximitat com la tòfona, el porc… (caneló cruixent de perdiu amb ou i tòfona, crema de ceba amb cansalada, parmesà i tòfona…)
Treballarem amb productes locals, mimant els ingredients al màxim per aconseguir uns sabors potents i frescos. Agafant com a referència la cuina tradicional, buscarem capgirar les receptes amb tocs de fusió per aconseguir nous sabors i textures.
Més informació: https://centrescivics.vic.cat/esdeveniments/receptes-amb-ingredients-destrella/

Monogràfic: cuina per a joves
2022-03-04 18:00 - 20:00 UTC
Cuinem les receptes més populars de TikTok
Aquest és una taller participatiu en el que, a través de l’elaboració de les receptes més populars de la coneguda xarxa social TikTok, els joves podran aprendre algunes tècniques culinàries senzilles i al mateix temps gaudir del procés. Aprendrem com ens hem d’organitzar per elaborar una recepta de cuina, com combinar diferents aliments, textures… Una bona manera de passar una estona divertida, enriquidora i creativa.
Adreçat a joves entre 14 i 25 anys.
Casa d’Oficis. Programa de formació i treball organitzat per l’Ajuntament de Vic, subvencionat pel Servei d’Ocupació de Catalunya en el marc del Projecte Treball als barris i cofinançat pel Fons Social Europeu.
Organitzen: Centres Cívics de Vic i Vicjove
Més informació: https://centrescivics.vic.cat/esdeveniments/cuina-per-a-joves/

CUINA AMB TOCS DE FUSIÓ
2022-04-19 18:30 - 2022-05-17 20:00 | CCVIC El Montseny
Plats i postres d’autor
Taller dedicat a les receptes de la cuina mediterrània, és a dir, els sabors tradicionals fusionats amb les últimes tendències culinàries. La gastronomia de tota la vida adaptada als nous sabors i a les noves textures a partir de productes frescos i de proximitat. Aprendrem les receptes de sempre amb un toc de fusió, d’una manera senzilla i a la vegada original.
A càrrec del cuiner Gil Currius del Restaurant Insòlit.

APRENDRE A MENJAR BÉ
2022-04-20 09:30 - 2022-05-18 11:00 | CCVIC El Montseny
Nutrició i receptes saludables i equilibrades
L’objectiu d’aquest taller és conèixer com hem de combinar els aliments perquè la nostra alimentació sigui l’adequada pel nostre organisme. Així també, entendre i conèixer quines són les necessitats nutricionals.
Treballarem els aspectes més importants per tenir una alimentació saludable, tot cuinant receptes senzilles, equilibrades i amb aliments naturals.
Taller impartit per Aina Rovira, graduada en Nutrició Humana i Dietètica.

.

TENDÈNCIES VEGANES
2022-04-22 17:00 - 2022-06-17 18:30 | CCVIC El Montseny
Aperitius, begudes, alternatives al formatge, postres…
En aquest taller descobrirem les infinites possibles creacions culinàries que es poden elaborar amb aliments frescos, ecològics, de l’estació i de proximitat. I sempre d’origen vegetal. Les flors i les herbes aromàtiques també tenen un protagonisme especial en els plats de primavera.
Coneixerem què ens aporta aquesta cuina viva. Elaborarem aperitius, hamburgueses, cremes, alternatives al formatge, salses, begudes vegetals, postres… Receptes senzilles, pràctiques i sense complicacions amb una base d’ ingredients 100% vegetals i de qualitat, però a la vegada delicioses i creatives.
Taller a càrrec de M. Àngels Piqué, formadora en alimentació conscient.

LA CUINA DEL BARRI
2022-05-12 18:00 - 20:00 | CCVIC El Montseny
Participa en l’elaboració d’una recepta ghanesa-nigeriana
Tercer monogràfic de “La cuina del barri” a càrrec de les dones participants de l’Associació Casal Claret de Vic. Aquest serà un taller participatiu en el qual elaborarem tots plegats el “jaloff rice”, una recepta molt típica de Ghana i de Nigèria. Serà una experiència conjunta per conèixer una mica més de prop la diversitat gastronòmica del barri i, a la vegada, la cultura d’aquests dos països africans i la seva gent.

ARROSSOS I FIDEUADES
2022-05-31 18:00 - 2022-06-07 20:00
De la tradició a la innovació
Els arrossos i les fideuades són elaboracions molt arrelades a casa nostra. En aquest interessant taller de dues sessions, partirem de les receptes més tradicionals a les més innovadores i originals. Aprendrem a alguns trucs per fer brous i fumets consistents i saborosos per trobar els punts perfectes dels arrossos i fideuades.
A càrrec de David Sanglas. Cuiner, divulgador gastronòmic i professor de l’Aula Hostaleria del Ripollès.

LA CUINA DEL BARRI - Elaboració participativa de receptes de l’Índia
2022-09-29 18:00 - 20:00 | CCVIC El Montseny
A càrrec de les dones participants de l’Associació Casal Claret de Vic, aquest serà un taller participatiu en el qual elaborarem alguna de les receptes de l’Índia. Serà una experiència conjunta per conèixer una mica més de prop la diversitat gastronòmica del barri.

SETMANA BIO AMB MENGEM OSONA - Degustació de formatges ecològics catalans
2022-10-20 18:30 - 19:45 | CCVIC El Montseny
Aquest és un monogràfic pels amants dels formatges del nostre territori.
Tast guiat per Maria Llorens del Serradet de Barneres. Es presentaran 5 formatges artesans fets amb llet ecològica de les comarques d’Osona, la Garrotxa i el Ripollès. S’explicarà de manera senzilla les característiques de cada formatge, la tècnica d’elaboració, la història i també les peculiaritats de cada formatgeria.
Horaris 18:30 h – 19:45 h i 20:15 h – 21:30 h

ESPELMES CREATIVES I ECOEMBOLCALLS Cera verge d’abella i sostenibilitat
2022-10-22 10:00 - 13:00
De la mà d’una apicultora artesana, l’Aida Palau de Les Apicultores, aprendrem els usos domèstics que li podem donar a la cera verge d’abella i la importància de les abelles en la conservació del medi natural i agrícola.
Crearem boniques espelmes mentre aprenem dues tècniques diferents per fer-ne: la tècnica de candeles per immersió, que és una tècnica artesanal utilitzada pels antics cerers, i la tècnica d’espelmes amb làmina.

SETMANA BIO AMB MENGEM OSONA Cuina creativa de tardor: receptes versàtils, fàcils i divertides amb un to grec.
2022-10-22 10:30 - 12:30 | CCVIC El Montseny
Un taller de cuina creatiu i divertit de la mà de la Myrto Kalle, Health Coach, amant de la cuina i la tardor. Prepararem receptes versàtils, fàcils i divertides (sempre amb un toc grec), amb productes de temporada i proximitat. Farem servir ingredients de qualitat, ecològics i de la nostra terra que ens facilitarà la cooperativa Mengem Osona. Les receptes estan inspirades en la cuina grega però adaptades als aliments del nostre entorn.

Aconseguim el residu zero
2022-10-28 18:00 - 20:00
El Vicjove juntament amb la Comunalitat de Vic conviden a participar a la xerrada i taller sobre residu zero a casa.
Programa➡️
18:00h Presentació llibre “Residu Zero a casa. Guia domèstica per a simplificar la nostra vida” de Bea Johnson. Editat per l’editorial Pol·len
18:30 a 19:30h Taller de Furoshiki. on s’ensenyarà aquesta tècnica japonesa a embolicar regals amb teles de manera creativa i contribueix a generar menys residus.
19:30 a 20h Presentació de Residu Zero Osona

Cal confirmar assistència i portar una cantimplora pel taller!
Lloc: El Pont, Rambla Tarradellas, 13)
Inscripcions al 659 03 04 81

GASTRONOMIA RESIDU ZERO - Aprofita el menjar que sobra i elabora noves receptes originals
2022-11-03 09:30 - 2022-12-01 11:00
Moltes vegades cuinem de més per tenir menjar un altre dia, però ho acabem avorrint. Per als cuiners més inquiets i creatius, la cuina residu zero pot ser tota una experiència i una oportunitat per descobrir noves creacions
culinàries. Transformar plats senzills en altres de diferents i més elaborats és la millora manera d’aprofitar i crear plats nous que mai hauríem imaginat. La cuina creativa i la cuina residu zero estan estretament relacionades.
A càrrec de Rubèn Giró, autor del blog Catacuina en el que hi podreu trobar receptes, crítiques gastronòmiques i tot el que estigui relacionat amb la gastronomia.
2 grups
9:30h – 11h / 18:30h – 20h
Inscripcions i més informació: https://centrescivics.vic.cat/esdeveniments/gastronomia-residu-zero/

COSMÈTICA SÒLIDA I NATURAL Crea els teus xampús pel cabell i el teu sabó facial
2022-11-17 18:00 - 19:30, 2022-11-24 18:00 - 19:30
En aquest monogràfic crearem dos xampús sòlids i un sabó facial.
Aprendrem a prendre cura del cabell i conèixer els ingredients naturals adequats per cada tipus de cabell.
